Практыкаванне “Пуантылізм. Дыван маіх думак” карысна для эмацыянальнага і фізічнага развіцця навучэнцаў. Пуантылізм — гэта мастацкі прыём у жывапісе, які ўяўляе сабой пісьмо раздзельнымі выразнымі мазкамі ў выглядзе кропак або дробнымі квадрацікамі. Працэс малявання ў такой тэхніцы можа быць вельмі цікавым, пазітыўным, дапамагае сканцэнтравацца і адначасова расслабіцца. Вазьміце лісты невялікага фармату, наносьце мазкі на паверхню самастойнымі кропкавымі мазкамі. Змешваць колеры можна толькі з белым, але не паміж сабой. Маляваць пажадана адразу абедзвюма рукамі. Напрыклад, пэндзаль у правай руцэ адказвае за цёплыя колеры, у левай — за халодныя. Выява можа сфарміравацца ў мудрагелісты ўзор, вобраз, а можа застацца абстрактнай. Выкладзіце работы на стол для агульнага прагляду. Усе работы будуць мець розны характар, нягледзячы на тое, што выкананы будуць у адной тэхніцы. Абмяркуйце работы.